Na temelju članka 30. stavka 2. Zakona o komunalnom gospodarstvu (Narodne novine broj: 68/18, 110/18 i 32/20) Bošana d.o.o., Kralja Petra Svačića 26, Biograd na Moru, uz prethodnu suglasnost Gradskog vijeća Grada Biograda na Moru, dana 23. prosinca 2020. godine, donio je

**OPĆE UVJETE**

**isporuke komunalne usluge javne tržnice na malo u Gradu Biogradu na Moru**

1. **OPĆE ODREDBE**

**Članak 1.**

Ovim općim uvjetima komunalne usluge javne tržnice na malu u Gradu Biogradu na Moru (u daljnjem tekstu: Opći uvjeti) uređuju se uvjeti isporuke komunalne usluge javne tržnice na malo u Gradu Biogradu na Moru (u daljnjem tekstu: usluga), međusobna prava i obveze isporučitelja usluge i korisnika usluge, te način mjerenja, obračuna i plaćanja isporučene usluge.

Svi sudionici u prometu robe na javnoj tržnici na malo u Gradu Biogradu na Moru dužni su pridržavati se odredbi Općih uvjeta.

**Članak 2.**

Isporučitelj usluge je trgovačko društvo Bošana d.o.o., Kralja Petra Svačića 26, Biograd na Moru, OIB 47665065525, (u daljnjem tekstu: Isporučitelj usluge).

Korisnik usluge je pravna ili fizička koja sukladno ovim Općim uvjetima koristi prostor javne tržnice na malo u cilju prodaje svojih proizvoda i to:

* pravna ili fizička osoba registrirana za obavljanje gospodarske djelatnosti trgovine na malo,
* nositelj i /ili član obiteljskog poljoprivrednog gospodarstva sukladno propisima
* pravna ili fizička osoba koja nema obvezu upisa u upisnik dobavljača sadnog materijala sukladno propisima o trgovini, kada poljoprivredni sadni materijal prodaje na malo,
* pravna ili fizička osoba koja posjeduje povlasticu za gospodarski ribolov na moru sukladno propisima o trgovini, povlasticu za gospodarski ribolov na slatkim vodama, povlasticu za uzgoj riba i drugih morskih organizama i povlasticu za akvakulturu, kada ribe i druge morske organizme prodaje na malo,
* pravna ili fizička osoba upisana u upisnik šumoposjednika, sukladno propisima o trgovini, kada šumske proizvode prodaje na malo,
* pravna ili fizička osoba registrirana za obavljanje proizvodne djelatnosti, kad svoje proizvode prodaje na malo
* zastupnik koji obavlja direktnu prodaju za registriranog trgovca ili proizvođača,
* pravne osobe (udruge, zadruge, ustanove i slično) koje sukladno posebnim propisima radi ostvarivanja svojih ciljeva, a sukladno odredbama statuta ili drugih općih akata, svoje proizvode prodaju na malo.

Osim korisnika usluge utvrđenih u stavku 2. ovoga članka, Isporučitelj usluge ne smije dopustiti ili na bilo koji način omogućiti da prodaju na tržnici obavljaju druge osobe.

Kupac je fizička osoba koja se koristi prostorom javne tržnice na malo radi kupnje proizvoda za osobne potrebe.

**Članak 3.**

Javna tržnica na malo je otvoreni ili zatvoreni, posebno uređeni opremljeni i organizirani poslovno-prodajni prostor u kojem se obavlja promet roba i usluga uz naplatu (u daljnjem tekstu: tržnica), sukladno aktu Trgovačkog društva kojim se uređuju uvjeti i postupak javnog natječaja za davanje u zakup prodajnih mjesta, skladišnih i drugih prostora na tržnici i ovim Općim uvjetima.

Odredbe ovih Općih uvjeta primjenjuju se na centralnoj tržnici u Gradu Biogradu na Moru ( u daljnjem tekstu : Grad). Trgovačko društvo može organizirati obavljanje usluga i na drugim za to prikladnim prostorima u vlasništvu Grada, kada ih za te namjene odredi i odobri nadležno tijelo.

U slučaju iz stavka 2. ovoga članka, odredbe ovih Općih uvjeta primjenjuju se i na te tržnice ukoliko njima upravlja Isporučitelj.

1. **UVJETI PRUŽANJA I KORIŠTENJA USLUGE**

**Članak 4.**

Na tržnici se mogu prodavati :

1. Poljoprivredni proizvodi i to:
* voće,
* povrće,
* kruh i pekarski proizvodi,
* mliječni proizvodi vlastite proizvodnje,
* meso i mesni proizvodi,
* jaja,
* med vlastite proizvodnje,
* jestivo ulje vlastite proizvodnje,
* samonikle i uzgojene jestive gljive,
* cvijeće,
1. morska i slatkovodna riba, rakovi, školjke i drugo,
2. proizvodi za kućanstvo izrađeni od pruća, slame, drveta i drugih materijala, ostali proizvodi čija je prodaja sukladno propisima dozvoljena na tržnici.

**Članak 5.**

Proizvodi iz članka 4., ovih Općih uvjeta mogu se prodavati na tržnici pod uvjetima utvrđenim propisima.

Trgovačko društvo dužno je osigurati minimalne tehničke, sanitarno- higijenske, zdravstvene i druge uvjete na obavljanje prodaje na tržnici sukladno propisima.

Roba na tržnici izložena prodaji može se prodavati samo na malo kupcima za njihove osobne potrebe. Preprodaja robe na tržnici je zabranjena.

Trgovačko društvo je dužno osigurati tekuće održavanje objekata i prostora na tržnici.

**Članak 6.**

Prodajna mjesta na tržnici čine:

* pomoćni drveni stol na nogarima na otvorenom tržnom prostoru,
* betonski, odnosno kameni stol na otvorenom tržnom prostoru,
* štand postavljen na otvorenom tržnom prostoru sa krovom i sandukom koji se koristi kao skladišni prostor,

Skladišni prostor na tržnici čini zatvoreni prostor namijenjen isključivo za skladištenje robe.

Nije dozvoljena prodaja robe na tlu ili na drugom prostoru koji nije predviđen za tu svrhu.

**Članak 7.**

Korisnik usluge se prilikom prodaje mora služiti tehničkim sredstvima i uređajima (vage, utezi, suncobrani, ručna kolica i dr.) koje mu na korištenje daje Trgovačko društvo.

Za ispravnost tehničkih sredstava i uređaja iz stavka 1. ovoga članka odgovara Trgovačko društvo, a za točnost uporabe istih korisnik usluge.

Korisnik usluge mora vagu smjestiti na prodajnom mjestu na način da kupac može neometano kontrolirati vaganje robe.

Tehnička sredstva i uređaje Trgovačko društvo daje na korištenje korisniku usluge uz obvezu plaćanja naknada utvrđenim cjenikom iz članka 27. ovih Općih uvjeta. Naknade za korištenje tehničkih sredstava i uređaja korisnik usluge je dužan platiti odmah prilikom preuzimanja istih u posjed.

Korisnik usluge koji izgubi, ošteti ili zadrži iznajmljeno tehničko sredstvo, odnosno uređaj dužan je štetu odmah nadoknaditi.

**Članak 8.**

Trgovačko društvo ne smije dopustiti ili na bilo koji drugi način omogućiti da se na tržnici prodaju elektronički i elektronski aparati, radio i TV- prijemnici, njihovi dijelovi i pribor, pripremljeni nesnimljeni i snimljeni nosači za snimanje zvuka, slike ili sličnih zapisa (audio i video kazete, CD-i, DVD-i i slično), te drugi proizvodi koje je sukladno propisima zabranjeno prodavati na tržnici.

**Članak 9.**

Trgovačko društvo s korisnikom usluge sklapa pisani ugovor o zakupu prodajnog mjesta, skladišnog prostora ili drugog prostora na tržnici, te pisani ugovor o privremenom korištenju prodajnog mjesta, skladišnog prostora ili drugog prostora na tržnici pod uvjetima koje određuje Uprava Trgovačkog društva, čime korisnik usluge pristaje na primjenu ovih Općih uvjeta.

Trgovačko društvo s korisnikom usluge sklapa usmeni dogovor o jednodnevnom korištenju prodajnog mjesta pod uvjetima koje određuje Uprava Trgovačkog društva, pri čemu se pisana potvrda o plaćenoj jednodnevnoj naknadi za korištenje prodajnog mjesta smatra sklopljenim ugovorom u smislu stavka 1. ovoga članka.

Trgovačko društvo daje korisniku usluge rezervaciju prodajnog mjesta na tržnici pod uvjetima koje određuje Uprava Trgovačkog društva, pri čemu se pisana potvrda o plaćenoj rezervaciji prodajnog mjesta na tržnici smatra sklopljenim ugovorom u smislu stavka 1. ovoga članka.

**Članak 10.**

Prodajna mjesta se dodjeljuju putem produženja rezervacije s ranijim korisnikom (ugovor), provođenjem natječaja, licitacije i usmenim dogovorom o jednodnevnom zakupu.

Dokaz da je sklopljen usmeni dogovor o jednodnevnom zakupu je potvrda (račun) o plaćenoj jednodnevnoj naknadi.

Prednost pri dodjeli prodajnih mjesta na tržnici imaju korisnici usluga koji produžuju rezervacije prodajnog mjesta kojeg su koristili i koji su uredno izvršavali svoje obveze prema isporučitelju s bilo koje osnove.

Sve ostale pojedinosti korištenja prodajnog prostora i mjesta definirani su ugovorom.

**Članak 11.**

Pisani ugovor o zakupu odnosno pisani ugovor o privremenom korištenju prodajnog mjesta, skladišnog prostora ili drugog prostora na tržnici sadrži:

* naznaku ugovornih stranaka,
* naznaku prodajnog mjesta, skladišnog prostora, ili drugog prostora na tržnici, odnosno predmet skladištenja,
* rok trajanja ugovora,
* visinu zakupnine, odnosno naknade za privremeno korištenje prodajnog mjesta, skladišnog prostora ili drugog prostora na tržnici, rok i uvjete plaćanja,
* uvjete raskida ugovora,
* druge ugovorne odredbe

**Članak 12.**

Korisnik usluge nema mogućnost prijenosa ugovora o zakupu odnosno ugovora o privremenom korištenju prodajnog mjesta, skladišnog prostora ili drugog prostora na tržnicu na treću osobu.

Korisnik usluge ne može obavljati bilo kakve preinake ili adaptacije prodajnog mjesta, skladišnog prostora ili drugog prostora na tržnici bez prethodne pisane suglasnosti trgovačkog društva.

**Članak 13.**

 Vrijeme obavljanja usluge odlukom određuje Uprava trgovačkog društva.

**Članak 14.**

 Radno vrijeme prodaje na tržnici određuje korisnik usluge sukladno propisima o trgovini, a u okviru vremena obavljanja usluge određenog sukladno članku 14. ovih Općih uvjeta.

**Članak 15.**

Korisnik usluge je dužan pola sata prije isteka radnog vremena započeti pripreme radi napuštanja prodajnog mjesta, odnosno drugog prostora na tržnici, a najkasnije pola sata nakon isteka radnog vremena dužan je vratiti u skladišni prostor preuzeta tehnička sredstva i uređaje, pohraniti neprodanu robu, očistiti prodajno mjesto, odnosno drugi prostor na tržnici i napustiti prostor tržnice.

**Članak 16.**

Opskrba tržnice voćem i povrćem, te ostalim proizvodima dozvoljena je radnim danom tržnice u vremenu od 05:00- 07:00 sati.

Prostor za parkiranje vozila za opskrbu te vrijeme zadržavanja vozila na tom prostoru određuje odlukom nadležno tijelo Grada.

**Članak 17.**

 Korisnik usluge je obvezan prije početka prodaje robu sortirati po grupama i izložiti na prodaju.

 Na svakoj vrsti izložene robe korisnik usluge je obvezan istaknuti čitko ispisanu cijenu i druge podatke o robi sukladno propisima.

**Članak 18.**

Tehnička sredstva i uređaji, omoti (ambalaža) i posude u kojima se drži roba izložena za prodaju moraju biti uredni i čisti, tehnički ispravni i izrađeni od materijala neškodljivog za ljudsko zdravlje.

**Članak 19.**

 Uskladištenje robe na tržnici izvan skladišnog prostora nije dopušteno.

**Članak 20.**

Trgovačko društvo dužno je postupati u skladu s ovim Općim uvjetima i drugim aktima Trgovačkog društva, a osobito:

* osigurati sve uvjete poslovanja na tržnici propisane ovim Općim uvjetima,
* poduzeti mjere za osiguranje pravovremene opskrbe, te početka i završetka vremena obavljanja usluge, sukladno odredbama ovih Općih uvjeta
* osigurati da se najkasnije četiri sata poslije isteka vremena obavljanja usluge, prostor tržnice očisti i opere,
* osigurati da se postavi dovoljan broj odgovarajućih posuda za skupljanje svih vrsta otpada, osigurati prostor za smještaj posuda te osigurati da se sa otpadom postupa sukladnom propisima za pojedinu vrstu otpada,
* osigurati da se redovito, sukladno propisima, obavlja dezinfekcija, dezinsekcija i deratizacija tržnice i ostalih prostora u funkciji tržnice,
* osigurati dovoljnu količinu higijenski ispravne vode za piće, osvježenje povrća te za pranje prostora tržnice i ostale potrebe,
* obavljati pregled prostora tržnice prije njegove uporabe,
* osigurati da se neprodane namirnice pohranjuju i čuvaju u skladišnom i rashladnom prostoru odgovarajuće veličine i namjene sukladno propisima,
* na vidnom mjestu na tržnici istaknuti iznose zakupnina i naknada propisane ovim Općim uvjetima i vrijeme obavljanja usluge,
* pratiti red i ponašanje korisnika usluge na tržnici od početka vremena određenog za dostavu robe do završetka vremena obavljanja usluge, upozoriti ih ako se ne pridržavaju odredbi ovih Općih uvjeta, te poduzimati druge odgovarajuće mjere,
* surađivati s inspekcijskim i drugim tijelima radi sprječavanja prodaje proizvoda na tržnici čiji promet nije dopušten, proizvoda sumnjiva porijekla, zdravstveno neispravnih proizvoda, sprječavanja preprodaje i slično,
* surađivati sa Gradom i gradskim odsjekom za komunalne djelatnosti na kontinuiranoj provedbi mjera i radnji komunalnog reda sukladno aktima Grada,
* donijeti Tržni red,
* poduzimati i druge mjere koje osiguravaju nesmetan promet robe na tržnici.

**Članak 21.**

Korisnik usluge dužan se ponašati u skladu sa ovim Općim uvjetima, a osobito:

* pridržavati se odredbi ovih Općih uvjeta i drugih propisa kojima se uređuju način i uvjeti prodaje roba, te robu prodavati samo na prodajnom mjestu koje koristi,
* ne postavljati naprave kojima bi se proširio ili povećao kapacitet prodajnog mjesta, natkrilo prodajno mjesto ili na drugi način izmijenilo ili modificiralo prodajno mjesto,
* pridržavati se vremena propisanog za dostavu robe, te vremena obavljanja usluga,
* pridržavati se rasporeda prodajnih mjesta i prodavati isključivo proizvode sukladno ugovoru na temelju kojeg koristi prodajno mjesto,
* održavati prodajno mjesto čistim, a tijekom prodaje i prije napuštanja prodajnog mjesta ambalažu i drugi otpad odlagati u posude namijenjene za tu vrstu otpadu,
* pridržavati se strogo propisanih higijensko – zdravstvenih mjera pri prodaji poljoprivredno- prehrambenih proizvoda,
* biti uredan i čist,
* tijekom rada uljudno se ponašati prema kupcima i drugim sudionicima u prodaji, te svojim ponašanjem ne narušavati red na tržnici,

**Članak 22.**

Kupcu je zabranjeno dirati prehrambene proizvode, odlagati otpad izvan odgovarajućih posuda, nepotrebno se zadržavati oko prodajnih mjesta, skladišnih prostora ili drugih prostora na tržnici i na drugi način remetiti red na tržnici.

**Članak 23.**

Na tržnici se mogu prodavati, čuvati i skladištiti samo ispravni i za ljusku upotrebu neškodljivi proizvodi.

Svježe voće i povrće, sve vrste ukiseljenog povrća, meso i mesne prerađevine, ribe, rakovi i školjke, pasterizirano ili sterilizirano mlijeko u izvornom pakiranju, mliječne prerađevine, med, proizvodi od tijesta, i svi drugi prehrambeni proizvodi moraju se prodavati, čuvati i skladištiti na način kojim se osigurava čuvanje njihove kakvoće i higijenske ispravnosti.

Proizvodi koji podliježu zdravstvenom nadzoru mogu se prodavati samo nakon pregleda i uz potvrdu ili žig o izvršenom pregledu.

Za ispunjavanje uvjeta propisanih ovim člankom odgovara korisnik.

**Članak 24.**

Prodaju samoniklih i uzgojenih jestivih gljiva na tržnici može obavljati samo ovlašteni korisnik usluge sukladno propisima na za to posebno određenom mjestu prostora tržnice.

Korisnik usluge je dužan istaknuti naziv vrste svake gljive.

Korisnik usluge mora posjedovati potvrdu o jestivosti gljiva koju izdaje ovlašteno tijelo sukladno propisima.

Gljive moraju biti svježe i imati odgovarajuću deklaraciju.

**Članak 25.**

Propisani zdravstveni pregled, posebnu radnu odjeću ili obuću moraju imati oni korisnici usluga za koje zakoni ili posebni propisi to nalažu.

1. **NAČIN MJERENJA, OBRAČUNA I PLAĆANJA ISPORUČENE USLUGE**

**Članak 26.**

Visina iznosa zakupnine, naknade i rezervacije za korištenje prodajnih mjesta iz članka 7. stavka 1. ovih Općih uvjeta, kao i naknade za korištenje skladišnog prostora ili drugog prostora na tržnici, te tehničkih sredstava i uređaja potrebnih za prodaju utvrđuje se Cjenikom.

Cjenik donosi uprava Trgovačkog društva uz prethodnu suglasnost Nadzornog odbora Društva i Gradonačelnika Grada.

Cjenik iz stavka 1. ovoga članka objavljuje se na oglasnoj ploči Tržnice, te na oglasnoj ploči i mrežnim stranicama Trgovačkog društva, [www.bosana.hr](http://www.bosana.hr).

1. **ODGOVORNOST ZA ŠTETU**

**Članak 27.**

Sudionici događanja na tržnici, bez obzira na razloge njihove nazočnosti na prostorima tržnice, moraju biti svjesni da uobičajeno funkcioniranje tržnice podrazumijeva i određene opasnosti koje sa sobom nosi velika koncentracija ljudi, nužnost manipuliranja opremom, robama i ambalažom i druge uobičajene značajke redovitog funkcioniranja tržnice, te da se iz tih razloga moraju ponašati na način koji uključuje viši stupanj pažnje (pažnja dobrog gospodarstvenika, odnosno domaćina).

Isporučitelj nije odgovoran za štete koje je bilo moguće izbjeći postupanjem na način određen prethodnim stavkom.

**Članak 28.**

Za eventualnu štetu do koje bi došlo radi neizvršenja ili neurednog izvršavanja obveza koje za sudionike događanja na tržnicama proizlaze iz odredaba ovih Općih uvjeta ili iz zaključenih ugovora temeljem ovih Općih uvjeta, odgovara onaj čijom je radnjom ili propuštanjem radnje uzrokovana šteta.

1. **PRIJELAZNE I ZAVRŠNE ODREDBE**

**Članak 29.**

Ovi Opći uvjeti objavljuju se u Službenom glasniku Grada Biograda na Moru, na oglasnoj ploči Društva i na mrežnim stranicama [www.bosana.hr](http://www.bosana.hr)

**Članak 30.**

Ovi Opći uvjeti stupaju na snagu osmog dana od dana objave u Službenom glasniku Grada Biograda na Moru.

KLASA:363- 16/20-01/01

URBROJ:2198/16-05-20/01

BOŠANA d.o.o.

 Direktor:

Krunoslav Pešić